Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 32/14)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE ENOTNEGA DOKUMENTA

„CORBIÈRES-BOUTENAC“

PDO-FR-A0670-AM01

Datum obvestila: 3. 11. 2020

OPIS ODOBRENIH SPREMEMB IN RAZLOGI ZANJE

1. Geografsko območje in območje v neposredni bližini

Točka IV „Geografsko območje in območje v neposredni bližini“ v poglavju I specifikacije proizvoda se dopolni s sklicem na uradni geografski kodeks, ki priznava in določa seznam občin po departmajih na nacionalni ravni. Ta redakcijska sprememba omogoča sklic na geografsko območje v skladu z veljavno različico uradnega geografskega kodeksa iz leta 2019, ki jo je objavila organizacija INSEE, in pravno zamejitev geografskega območja.

V enotnem dokumentu se ta sklic vstavi v točko „geografsko območje“ in točko „območje v neposredni bližini“.

2. Razmejeno območje parcel

Točka IV poglavja I specifikacije proizvoda se spremeni tako, da se besedilo „Vina se proizvajajo izključno iz vinske trte“ nadomesti z natančnejšim besedilom „Vina se proizvajajo iz grozdja, pridelanega na parcelah“, ki se nahajajo na območju pridelave.

Ta sprememba ne vpliva na enotni dokument.

3. Trsni izbor

Točka V poglavja I specifikacije proizvoda o trsnem izboru se spremeni tako, da se črtata pojma glavne in sekundarne sorte vinske trte. Štiri sorte vinske trte z ZOP, in sicer carignan N, grenache N, mourvèdre N in syrah N, ostanejo nespremenjene, vendar so si kot glavne sorte enakovredne.

Ta seznam sort vinske trte se dopolni s pravili o deležu teh sort v trsnem izboru na posameznem kmetijskem gospodarstvu. Ta pravila se spremenijo, da bi se delež sorte carignan povečal na vsaj 30 % trsnega izbora, s čimer bi se potrdilo, da ima v razmerju do drugih sort pomembnejšo vlogo.

Točka „Glavne vinske sorte grozdja“ v sedanjem enotnem dokumentu se spremeni, da se vključijo štiri sorte vinske trte. Seznam „sekundarnih sort“ se črta.

4. Donos

V točki VIII poglavja I specifikacije proizvoda, ki se nanaša na donos vin z ZOP, se osnovni donos zniža s 45 na 42 hl/ha, največji donos pa s 54 na 50 hl/ha, da se prilagodi ravni donosa vin z označbami porekla, pridelanimi v regiji Corbières.

Sprememba največjega donosa je bila prenesena v točko „Največji donosi“.

5. Pridelovalne prakse

V točki VI poglavja I specifikacije proizvoda o gojitveni obliki vinske trte

— se največja obremenitev na parcelo zmanjša s 7 500 na 7 000 kg na hektar, kar je povezano z zmanjšanjem donosa vin,

— se dovoli namakanje vinske trte. V tem primeru se največja povprečna obremenitev na parcelo zmanjša na 5 500 kg/ha.

V točki VII poglavja I specifikacije proizvoda o trganju, prevozu in zrelosti grozdja se črta določba, da se grozdje iz sorte carignan do kraja vinifikacije prepelje celo. Ta določba se črta iz specifikacije proizvoda, ker to ni pogoj proizvodnje, temveč dobra praksa. Črta se tudi zaradi napredka pri prevozu potrganega grozdja.

Te spremembe specifikacije proizvoda omogočajo, da se pogoji proizvodnje bolje prilagodijo dejanskim razmeram v praksi.

Te spremembe se prenesejo v točko „Enološki postopki“ enotnega dokumenta.

6. Začetek uporabe pridelka mladih trt

V točki VIII poglavja I specifikacije proizvoda, ki se nanaša na donos in začetek uporabe pridelka trt, se datum začetka uporabe pridelka vinske trte sorte carignan z ZOP premakne iz devetega v sedmo leto po letu, ko je bil vinograd zasajen, da se poudari pomen sorte carignan v izrazu vin s to označbo.

Ta sprememba specifikacije proizvoda ne vpliva na enotni dokument.

7. Analitske lastnosti proizvoda

V točki VII poglavja I specifikacije proizvoda, ki se nanaša na stanje potrganega grozdja, se najmanjši volumenski delež naravnega alkohola z 12 % poveča na 13 %, pri čemer se šteje, da grozdje doseže ustrezno zrelost pri vsebnosti sladkorja, ki je manjša od 224 gramov na liter mošta namesto od 207 gramov na liter mošta. Te spremembe specifikacije proizvoda omogočajo, da se pogoji proizvodnje bolje prilagodijo dejanskim razmeram v praksi.

Te spremembe se vstavijo v analitske lastnosti proizvoda pod opisom vin v enotnem dokumentu.

8. Zvrščanje

V točki IX poglavja I specifikacije proizvoda je v pravilih o zvrščanju pojasnjeno, da mora biti delež vinske trte sorte carignan najmanj 30 % zvrsti. Določitev najmanjšega deleža potrjuje mesto in pomen sorte carignan v izrazu vin z ZOP.

Ta sprememba se prenese v točko „Enološki postopki“ enotnega dokumenta.

Ta točka vsebuje tudi vse določbe o pakiranju, ki ostajajo nespremenjene, da se pojasni, da se vsa vina ustekleničijo.

Ta sprememba se prenese v točko „Enološki postopki“ enotnega dokumenta.

9. Pakiranje

V točki IX poglavja I specifikacije proizvoda se v točki 3 „Določbe o pakiranju“ navede, da se vsa vina ustekleničijo. Stavek „Za vsako pakirano serijo“ se nadomesti s stavkom „Vse serije so ustekleničene“.

Ta natančnejši opis se prenese v točko „Enološki postopki“ enotnega dokumenta.

10. Datum dajanja vina v promet

V točki IX specifikacije proizvoda, ki se nanaša na predelavo vin in pakiranje, se v točki 5° črta datum za začetek dajanja vina v promet med trgovci na debelo in trgovci, ki vino tržijo, da se omogoči promet med vsemi gospodarskimi subjekti in odpravijo morebitna tveganja nelojalne konkurence.

To črtanje se vstavi v točko „Posebni enološki postopki“ enotnega dokumenta.

11. Povezava z geografskim območjem

V točki X poglavja I specifikacije proizvoda, ki se nanaša na povezavo z geografskim območjem, so bili dopolnjeni človeški dejavniki, ki prispevajo k povezavi, da se natančneje pojasni vpliv vinogradnikov na razvoj ozemlja ter posebnega tehničnega znanja in izkušenj.

Ta dodatek se vstavi v točko „Opis organoleptičnih lastnosti vina“ enotnega dokumenta.

V točki X poglavja I specifikacije proizvoda, ki se nanaša na povezavo z geografskim območjem, so bili posodobljeni številčni podatki o proizvodnji vin z označbo.

Ti podatki so bili posodobljeni v delu enotnega dokumenta o povezavi z geografskim območjem.

V točki X poglavja I specifikacije proizvoda, ki se nanaša na povezavo z geografskim območjem, je bila vzročna povezava dopolnjena, da bi se pojasnila prispevek in pomen sorte vinske trte carignan N v izrazu vin z označbo.

Ti podatki so bili posodobljeni v delu enotnega dokumenta o povezavi z geografskim območjem.

12. Pravila predstavitve in označevanja

V točki XII poglavja I specifikacije proizvoda, ki se nanaša na pravila predstavitve in označevanja, večja geografska enota, ki se lahko navede pri označevanju vin, ni več „Languedoc“, ampak „Corbières“, kar ustreza širšemu geografskemu območju. Vinorodno območje označbe je neposredno vključeno v vinorodno območje kontrolirane označbe porekla „Corbières“, ki natančneje opredeljuje geografsko poreklo vin.

Ta natančnejši opis se vstavi v točko „Označevanje“ enotnega dokumenta.

13. Obveznosti glede prijav v zvezi z nadzorom

V poglavju II specifikacije proizvoda, ki se nanaša na obveznosti proizvajalcev vin z ZOP, so bila dodana naslednja pojasnila:

— predhodni izjavi o parcelah, namenjenih proizvodnji vin z označbo, je treba priložiti seznam parcel, ki se bodo verjetno namakale,

— spremeni se rok, v katerem morajo gospodarski subjekti organizaciji za zaščito in upravljanje poslati izjavo o zahtevi za označbo. To izjavo je treba organizaciji za zaščito in upravljanje poslati najpozneje do 1. februarja v letu, ki sledi letu trgatve, in vsaj deset delovnih dni pred prvo izjavo o transakciji ali pakiranju,

— izjava o transakciji med imetniki skladišč se dopolni. Izjavo je treba poslati organizaciji za zaščito in upravljanje ter nadzornemu organu na dan sklenitve pogodbe o transakciji med gospodarskimi subjekti ali vsaj v petih delovnih dneh po njeni sklenitvi in najmanj deset delovnih dni pred prevzemom. V njej se poleg identitete in naslova prodajalca opredelijo kakovost in količina vina iz izjave, njegov letnik ter identiteta in naslov kupca,

— gospodarski subjekti, ki letno opravijo več kot 12 pakiranj, organizaciji za zaščito in upravljanje ter nadzornemu organu vsak mesec pošljejo skupno izjavo o pakiranju,

— gospodarski subjekti, ki želijo tržiti vino pod splošnejšo označbo, vsaj osem delovnih dni pred to spremembo o tem obvestijo organizacijo za zaščito in upravljanje ter organ za nadzor splošnejše označbe, ki poskrbi za nadaljnji nadzor. V izjavi se navedejo označba, barva, letnik, količina in kraj skladiščenja vina. Izjavi je treba priložiti: — vinarji morajo priložiti kopijo izjave o zahtevi za označbo v skladu s prvotno označbo, — gospodarski subjekti, ki se ne ukvarjajo s proizvodnjo vina, morajo priložiti izpisek iz evidence blaga ali kopijo transakcije na debelo v zvezi z ZOP,

— vsak gospodarski subjekt, ki zniža kakovost vina, upravičenega do kontrolirane označbe porekla, to sporoči organizaciji za zaščito in upravljanje ter pristojnemu nadzornemu organu „najpozneje v sedmih delovnih dneh“ in „vsaj ne pozneje kot petnajst delovnih dni“ po znižanju kakovosti,

— gospodarski subjekti organizaciji za zaščito in upravljanje v predhodni izjavi o namembnosti parcel sporočijo način obrezovanja na posameznih parcelah,

— gospodarski subjekti vodijo evidenco o spremljanju zrelosti s podatki o vsebnosti sladkorja v grozdju na pridelovalni enoti ali o volumenskem deležu alkohola na proizvod.

Te spremembe ne vplivajo na enotni dokument.

14. Glavne točke, ki jih je treba preverjati

Tabela v poglavju III specifikacije proizvoda se posodobi, kar zadeva nadzor nad proizvodom. Pri vseh serijah se kontrolira ustekleničeno vino.

ENOTNI DOKUMENT

1. Ime proizvoda

Corbières-Boutenac

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Organoleptične lastnosti

Vina so suha mirna rdeča vina.

„Corbières-Boutenac“ je suho starano rdeče vino, pri katerem je delež sort carignan N, grenache N, mourvèdre N in syrah N najmanj 70 % zvrsti. Carignan N mora predstavljati najmanj 30 % vsake zvrsti. Ker gre za starano vino, mora donegovanje trajati do 31. decembra leta, ki sledi letu trgatve, od tega mora vsaj dva meseca potekati v steklenici, da se izboljša njegova taninska struktura.

Mlada vina so običajno temne barve z vijoličnimi odtenki. Pozneje razvijejo vonjave začimb in zrelega sadja. So močna in polnega telesa v ustih, temeljijo pa na mešanih in harmoničnih taninih, ki jih dopolnjujejo prijetne arome kave moka, začimb in karamele. Ta vina imajo trajen, poln in topel okus.

Analitske lastnosti

Rdeča vina imajo najmanj 13-odstotni volumenski delež naravnega alkohola.

V serijah vin, pripravljenih za trženje, vsebnost fermentiranega sladkorja (glukoze in fruktoze):

— ne presega treh gramov na liter za vina, katerih volumenski delež naravnega alkohola ne presega 14 %,

— ne presega štirih gramov na liter za vina, katerih volumenski delež naravnega alkohola ne presega 14 %.

Vina, pripravljena za trženje v neustekleničeni in ustekleničeni obliki, vsebujejo največ 0,4 grama jabolčne kisline na liter. Vsebnosti skupnih kislin, hlapnih kislin in skupnega žveplovega dioksida so določene z zakonodajo Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Posebni enološki postopki

Posebni enološki postopek

— Prepovedana je uporaba lesenih trsk.

— Prepovedana je vsakršna toplotna obdelava potrganega grozdja nad 40 °C.

— Poleg zgornjih določb za enološke postopke veljajo obveznosti na ravni Unije ter iz zakonika o kmetijstvu.

— Prepovedana je uporaba kontinuirane fermentacije, kontinuiranih stiskalnic, centrifugalnih pecljalnikov (pecljalniki z navpično osjo) in vijačenih odcejalnikov.

Pri zvrščanju vin:

— je delež vseh sort vinske trte carignan N, grenache N in mourvèdre N vsaj 70 %,

— je delež sorte carignan N vsaj 30 % zvrsti,

— posamezna sorta vinske trte ne sme predstavljati več kot 80 % zvrsti,

— donegovanje vin traja vsaj do 31. decembra leta, ki sledi letu trgatve, od tega vsaj dva meseca v steklenici.

— Po izteku obdobja donegovanja se vina začnejo tržiti potrošnikom po 1. januarju drugega leta, ki sledi letu trgatve.

— Vse serije so ustekleničene.

Postopek gojenja

Najmanjša gostota zasaditve vinske trte je 4 400 trsov na hektar. Razdalja med vrstami ne sme biti večja od 2,5 metra.

Vsak trs ima na razpolago največ 2,25 kvadratnega metra površine. Ta površina se izračuna tako, da se razdalja med vrstami pomnoži z razdaljo med stebli trsa v isti vrsti. Pri vinski trti, ki je zasajena kvadratno ali v obliki dveh prekrižanih diagonal ter v kotlasti gojitveni obliki, ima vsak trs na razpolago največ 3 kvadratne metre površine.

Pri kotlasti gojitveni obliki se trsi obrezujejo s kratko rezjo z največ šestimi rezniki na trs. Vsak reznik ima največ dve očesi.

Pri kordonski gojitveni obliki royat se trsi obrezujejo s kratko rezjo:

— bodisi z največ šestimi rezniki na trs in največ dvema očesoma na reznik,

— bodisi z največ desetimi rezniki na trs in največ enim očesom na reznik.

Lahko se dovoli namakanje.

Največja povprečna obremenitev na parcelo je 7 000 kilogramov na hektar. Kadar je namakanje dovoljeno, je največja povprečna obremenitev na parcelo za parcele, ki se namakajo, določena na 5 500 kilogramov na hektar.

Grozdje se ne more šteti za ustrezno zrelo, če je njegova vsebnost sladkorja nižja od 224 gramov na liter mošta.

Grozdje iz sorte carignan N se potrga ročno in se v stiskalnico prepelje celo.

(b) Največji donosi

50 hektolitrov na hektar

6. Razmejeno geografsko območje

Trgatev, vinifikacija, obdelava, donegovanje in ustekleničenje vin potekajo na ozemlju naslednjih občin departmaja Aude na podlagi uradnega geografskega kodeksa iz leta 2019: Boutenac, Fabrezan, Ferrals-les-Corbières, Lézignan-Corbières, Luc-sur-Orbieu, Montséret, Ornaisons, Saint-André-de-Roquelongue, Saint-Laurent-de-la-Cabrerisse in Thézan-des-Corbières.

7. Glavne sorte vinske trte

Carignan N

Grenache N

Mourvèdre N – monastrell

Syrah N – shiraz

8. Opis povezave

V središču departmaja Aude med občinama Carcassonne in Narbonne se okoli masiva Pinada de Boutenac z najvišjo točko na nadmorski višini 273 metrov razprostira geografsko območje, ki ga omejujejo:

— tri reke, in sicer Orbieu na severu, Aussou na vzhodu in Nielle na zahodu,

— apnenčasti planoti Thézan-des-Corbières in Saint-Laurent-de-la-Cabrerisse na jugu.

Ta geografska enota z zmerno nadmorsko višino, obrnjena proti jugu/jugozahodu, je sestavljena iz zaporedja nizkih gričev, dolgih grebenov in slemen, katerih vrhovi so pokriti z borovimi gozdovi.

Trta zaseda večino pobočij do višine približno 180 metrov. V sredozemskem podnebju se nahaja vinorodno območje s kontrolirano označbo porekla „Corbières-Boutenac“, ki je med hribovitim labirintom dobro zaščiteno pred morskimi vplivi in hkrati odprto vplivom severozahodnega vetra. Tla so revna in precej prodnata, vendar dovolj globoka, da omogočajo dobro ukoreninjenje.

Naravni pogoji so zelo ugodni za doseganje odlične zrelosti brez izpostavljenosti pomanjkanju vode v poletnem času. Vendar se rastlinsko ravnotežje doseže le postopoma, kar pri najmočnejših sortah vinske trte, kot sta sorti mourvèdre N in carignan N, upravičuje pozen začetek proizvodnje.

Ti naravni pogoji so zlasti ugodni za zgodovinske sredozemske sorte vinske trte, kot so grenache N, mourvèdre N in carignan N, izkazalo pa se je, da so zelo primerni tudi za sorto syrah N, ki je bila v začetku osemdesetih let prejšnjega stoletja uvedena v regiji Languedoc-Roussillon. Ta sorta doda prefinjene in izvirne aromatične note v največjo svežino.

Carignan N je močna sorta, ki dobro prenaša vetrovne in sušne razmere. Vinogradniki to sorto vinske trte prednostno sadijo na najrevnejših tleh območja „Boutenac“, ki so najprimernejše naravno okolje. Mlada vina imajo ostre in močne tanine, ki se med ustreznim obdobjem donegovanja oplemenitijo.

Sorta grenache N uspeva na prodnatih tleh. Prilagojena je na veter in zelo vroče razmere ter zvrsti bogati s sadnim okusom, višjo vsebnostjo alkohola in polnostjo.

Sorta mourvèdre N je primerna za razmere, v katerih so tla zelo vroča in imajo dober vodni režim. Po dolgotrajni prilagoditvi se šele šest let po zasaditvi vključi v zvrsti, ki jim doda subtilne note in kanček zelo cenjenega tanina.

Tla, podnebje ter strokovno znanje ljudi o sajenju sort vinske trte, načinu obrezovanja (kratka rez za sredozemske sorte), pridelovalnih praksah (ročna trgatev) in donegovanju (eno leto obvezno, od tega dva meseca v steklenici, da se vina zbistrijo) skupaj prispevajo k izvirnemu proizvodu, ki je leta 2005 v regiji „Corbières“ dobil priznanje v obliki kontrolirane označbe porekla.

Z vključitvijo obdobja donegovanja v steklenici na razmejenem geografskem območju in omejenem območju v neposredni bližini v proizvodne pogoje so si proizvajalci zastavili cilj boljšega varstva kakovosti in posebnosti proizvoda ter s tem ugleda kontrolirane označbe porekla.

Za to mlado kontrolirano označbo porekla pa je dolga zgodovina proizvodnje vina. Vinogradi so obstajali že v rimskem času, kar dokazuje najstarejša omemba vina v regiji Corbières, in sicer „Villa major“, zdaj Villemajou, ki se nahaja v občini Boutenac v osrčju geografskega območja.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

izjema v zvezi s proizvodnjo na razmejenem geografskem območju.

Opis pogoja:

Območje v neposredni bližini, opredeljeno z izjemo za vinifikacijo, obdelavo, donegovanje in ustekleničenje vin, zajema ozemlje naslednjih občin departmaja Aude na podlagi uradnega geografskega kodeksa iz leta 2019: Bizanet in Narbonne.

Pravni okvir:

nacionalna zakonodaja.

Vrsta dodatnega pogoja:

dodatne določbe v zvezi z označevanjem.

Opis pogoja:

(a) Pri označevanju vin s kontrolirano označbo porekla se lahko navede ime manjše geografske enote, če: — gre za kraj, zaveden v katastru, — je ta naveden na prijavi pridelka. Ime kraja, zavedenega v katastru, se natisne v velikosti črk, ki niti po višini niti po širini ne presega polovice velikosti črk, s katerimi je zapisano ime kontrolirane označbe porekla.

(b) Pri označevanju vin s kontrolirano označbo porekla se lahko navede večja geografska enota „Corbières“.

Velikost črk te geografske enote niti po višini niti po širini ne presega polovice velikosti črk, s katerimi je zapisano ime kontrolirane označbe porekla.

Pravni okvir:

nacionalna zakonodaja.

Vrsta dodatnega pogoja:

ustekleničenje na razmejenem geografskem območju.

Opis pogoja:

Donegovanje vin traja vsaj do 31. decembra leta, ki sledi letu trgatve, od tega vsaj dva meseca v steklenici.

Z vključitvijo obdobja donegovanja v steklenici na razmejenem geografskem območju in omejenem območju v neposredni bližini v proizvodne pogoje so si proizvajalci zastavili cilj boljšega varstva kakovosti in posebnosti proizvoda ter s tem ugleda kontrolirane označbe porekla.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-eb40cd8d-b50b-496a-9338-b05361e352b3

(1) UL L 9, 11.1.2019, str. 2.